བཅོམ་ལྡན་འདས་ཀྱིས་རིགས་མི་གཙོ་རུས་མི་གཙོ་བསླབ་པ་གཙོ་ཞེས་དང་།འབྲེག་མཁན་གྱི་རིགས་ཀྱང་ཁྲི་མཐོན་པོར་བཞུགས་སུ་གསོལ་བའི་ལོ་རྒྱུས་ཡོད་ལ།༧གོང་ས་ཆེན་པོས་དུས་ནས་དུས་སུ་རིགས་རུས་དབྱེ་འབྱེད་ཀྱི་སྲོལ་ལུགས་ནི་དུས་ལས་ཡོལ་ཟིན་པ་ཞིག་ཡིན་པས་ངེས་པར་དུ་སྤང་དགོས་ཞེས་རྒྱ་གར་བ་རྣམས་ལ་བཀའ་སློབ་ཡང་ཡང་གནང་གིན་ཡོད།དེ་ལྟར་ཡང་།རང་རེའི་རྒྱ་གར་དང་འདབ་འབྲེལ་བའི་ཧི་མ་ལ་ཡའི་རྒྱུད་ཀྱི་ཡུལ་ལུང་ཕལ་མོ་ཆེར་རིགས་རུས་རྩིས་པའི་སྲོལ་དེ་ད་དུང་ཡང་ལྕགས་ཐག་དགུ་བསྒྲིལ་ལས་སྲ།དོལ་པོ་ཡང་དེ་མཚུངས་ཏེ།རིགས་མགར་བ་ལ་གཏོགས་ཚེ་སྤྱི་ཚོགས་ཐོག་མགོ་འཕང་འདེགས་ས་ཅང་མེད།གྲལ་བསྒྲིགས་ན་མར་གཤམ།ཟས་ཟ་ན་ཇ་ཕོར་ཡན་མི་བསྲེས།རིགས་ངན་ཞིག་གིས་ཐལ་ལྕག་གཞུས་པ་ལས་རིགས་བཟང་ཞིག་གིས་ཐུ་ལུམ་གྱིས་སྣུན་པ་བསྲན་བཟོད་པའི་ཚོད་དུ་གདའ།